Keywords

Summary



Keywords

1. Întrebări preliminare – Competența Curții – Limite – Competența instanței naționale

(art. 267 TFUE)

2. Mediu – Prevenirea și controlul integrat al poluării – Directiva 2008/1 – Condiții privind autorizația de mediu pentru construirea și exploatarea unei instalații industriale – Obligație a statelor membre de a include, printre condițiile de acordare a acestei autorizații, plafoanele naționale de emisie de SO 2 și de NO x stabilite de Directiva 2001/81 – Inexistență

[Directiva 96/61 a Consiliului, astfel cum a fost modificată prin Directiva 2008/1 a Parlamentului European și a Consiliului, art. 9 alin. (1), (3) și (4)]

3. Mediu – Poluare atmosferică – Directiva 2001/81 – Plafoane naționale de emisie pentru anumiți poluanți atmosferici – Obligații de abținere ale statelor membre în perioada tranzitorie

[art. 4 alin. (3) TUE; art. 288 al treilea paragraf TFUE; Directiva 2001/81 a Parlamentului European și a Consiliului, art. 4]

4. Mediu – Poluare atmosferică – Directiva 2001/81 – Plafoane naționale de emisie pentru anumiți poluanți atmosferici – Obligații de abținere ale statelor membre în perioada tranzitorie

[art. 4 alin. (3) TUE; art. 288 al treilea paragraf TFUE; Directiva 2001/81 a Parlamentului European și a Consiliului, art. 4]

5. Mediu – Poluare atmosferică – Directiva 2001/81 – Plafoane naționale de emisie pentru anumiți poluanți atmosferici – Obligații de a acționa ale statelor membre în perioada tranzitorie

[art. 288 al treilea paragraf TFUE; Directiva 2001/81 a Parlamentului European și a Consiliului, art. 4, art. 6, art. 7 alin. (1) și (2) și art. (8) alin. (1) și (2)]

6. Mediu – Poluare atmosferică – Directiva 2001/81 – Plafoane naționale de emisie pentru anumiți poluanți atmosferici – Obligații ale statelor membre în perioada tranzitorie

[art. 288 al treilea paragraf TFUE; Directiva 2001/81 a Parlamentului European și a Consiliului, art. 4]

7. Mediu – Poluare atmosferică – Directiva 2001/81 – Efect direct în perioada tranzitorie

[Directiva 2001/81 a Parlamentului European și a Consiliului, art. 4 și 6]

Summary

1. În cadrul unei proceduri prevăzute la articolul 267 TFUE, care este întemeiată pe o separare clară a funcțiilor între instanțele naționale și Curtea de Justiție, instanța națională este singura competentă să constate și să aprecieze faptele din acțiunea principală, precum și să interpreteze și să aplice dreptul național. De asemenea, numai instanța națională care este sesizată cu soluționarea litigiului și care trebuie să își asume răspunderea pentru hotărârea judecătorească ce urmează a fi pronunțată are competența să aprecieze, luând în considerare particularitățile cauzei, atât necesitatea, cât și pertinența întrebărilor pe care le adresează Curții. În consecință, în cazul în care întrebările adresate au ca obiect interpretarea dreptului Uniunii, Curtea este, în principiu, obligată să se pronunțe.

(a se vedea punctul 47)

2. Articolul 9 alineatele (1), (3) și (4) din Directiva 96/61 privind prevenirea și controlul integrat al poluării, în versiunea inițială, precum și în versiunea codificată prin Directiva 2008/1 trebuie interpretat în sensul că, la eliberarea unei autorizații de mediu pentru construirea și exploatarea unei instalații industriale, statele membre nu sunt obligate să includă, printre condițiile de acordare a acestei autorizații, plafoanele naționale de emisie de SO 2 și de NO x stabilite de Directiva 2001/81 privind plafoanele naționale de emisie pentru anumiți poluanți atmosferici, deși trebuie să respecte obligația care decurge din această directivă de a adopta sau de a concepe, în cadrul programelor naționale, politici și măsuri adecvate și coerente care să reducă, în ansamblul lor, emisiile, în special de acești poluanți, la cantități care să nu depășească, cel târziu la sfârșitul anului 2010, plafoanele menționate în anexa I la directiva amintită.

(a se vedea punctul 76 și dispozitiv 1)

3. În perioada tranzitorie cuprinsă între 27 noiembrie 2002 și 31 decembrie 2010, prevăzută la articolul 4 din Directiva 2001/81 privind plafoanele naționale de emisie pentru anumiți poluanți atmosferici, articolul 4 alineatul (3) TUE și articolul 288 al treilea paragraf TFUE, precum și Directiva 2001/81 impun ca statele membre să se abțină de la adoptarea unor măsuri de natură să compromită grav realizarea rezultatului impus prin această directivă.

(a se vedea punctele 78, 79 și 91 și dispozitiv 2)

4. În perioada tranzitorie cuprinsă între 27 noiembrie 2002 și 31 decembrie 2010, prevăzută la articolul 4 din Directiva 2001/81 privind plafoanele naționale de emisie pentru anumiți poluanți atmosferici, adoptarea de către statele membre a unei măsuri specifice referitoare la o singură sursă de SO 2 și de NO x nu este, în sine, susceptibilă să compromită grav rezultatul impus prin această directivă. Instanța națională are obligația să verifice dacă aceasta este situația în cazul fiecăreia dintre deciziile de acordare a unei autorizații de mediu pentru construirea și exploatarea unei instalații industriale.

(a se vedea punctele 80-83 și 91 și dispozitiv 2)

5. În perioada tranzitorie cuprinsă între 27 noiembrie 2002 și 31 decembrie 2010, prevăzută la articolul 4 din Directiva 2001/81 privind plafoanele naționale de emisie pentru anumiți poluanți atmosferici, articolul 288 al treilea paragraf TFUE și articolul 6, articolul 7 alineatele (1) și (2), precum și articolul 8 alineatele (1) și (2) din Directiva 2001/81 impun statelor membre, pe de o parte, să elaboreze, să actualizeze și să revizuiască, dacă este necesar, programele de reducere progresivă a emisiilor naționale de SO 2 și de NO x , pe care sunt obligate să le pună la dispoziția publicului și a organizațiilor corespunzătoare prin informații clare, inteligibile și ușor accesibile, precum și să le înainteze Comisiei în termenele prevăzute, și, pe de altă parte, să pregătească și să actualizeze anual inventarele emisiilor naționale menționate, precum și estimările de emisii naționale pentru 2010, pe care trebuie să le înainteze Comisiei și Agenției Europene de Mediu în fiecare an în termenele prevăzute.

(a se vedea punctele 87 și 91 și dispozitiv 2)

6. În perioada tranzitorie cuprinsă între 27 noiembrie 2002 și 31 decembrie 2010, prevăzută la articolul 4 din Directiva 2001/81 privind plafoanele naționale de emisie pentru anumiți poluanți atmosferici, articolul 288 al treilea paragraf TFUE și Directiva 2001/81 însăși nu impun statelor membre nici să refuze sau să limiteze acordarea unei autorizații de mediu pentru construirea și exploatarea unei instalații industriale, precum cele în cauză în acțiunile principale, nici să adopte măsuri de compensare specifice pentru fiecare autorizație de acest gen eliberată, nici măcar în cazul depășirii sau al riscului de depășire a plafoanelor naționale de emisie de SO 2 și de NO x .

(a se vedea punctele 90 și 91 și dispozitiv 2)

7. Articolul 4 din Directiva 2001/81 privind plafoanele naționale de emisie pentru anumiți poluanți atmosferici nu este necondiționat și suficient de precis pentru a putea fi invocat de particulari în fața instanțelor naționale înainte de data de 31 decembrie 2010.

În schimb, articolul 6 din Directiva 2001/81 conferă particularilor direct interesați drepturi care pot fi invocate în fața instanțelor naționale pentru a putea pretinde ca, în perioada tranzitorie cuprinsă între 27 noiembrie 2002 și 31 decembrie 2010, statele membre să adopte sau să conceapă, în cadrul programelor naționale, politici și măsuri adecvate și coerente care să reducă, în ansamblul lor, emisiile de acești poluanți astfel încât să se conformeze plafoanelor naționale prevăzute în anexa I la directiva menționată cel târziu până la sfârșitul anului 2010 și să pună programele elaborate în acest scop la dispoziția publicului și a organizațiilor corespunzătoare prin informații clare, inteligibile și ușor accesibile.

(a se vedea punctele 98-104 și dispozitiv 3)